Klasa: 023-03/19-01/06

Urbroj: 50419-19-03

Zagreb, 26. srpnja 2019.

**ZAPISNIK**

**S 13. SJEDNICE 6. SAZIVA SAVJETA ZA RAZVOJ CIVILNOGA DRUŠTVA**

**održane 15. srpnja 2019. (ponedjeljak) s početkom u 14:00 sati**

**u**

**prostoru Ureda za udruge, Opatička 4, Zagreb**

**Dnevni red**

1.) Usvajanje dnevnog reda 13. sjednice Savjeta

2.) Usvajanje zapisnika s 12. sjednice Savjeta,

3.) Novosti vezane uz donošenje Nacionalne strategije stvaranja poticajnog okruženja za razvoj

civilnoga društva

4.) Programi podrške organizacijama civilnoga društva i razvojne strategije Nacionalne zaklade

za razvoj civilnoga drustva

5.) Informacije o izvješću o radu Odbora za praćenje Operativnog programa „Učinkoviti ljudski potencijali 2014. – 2020.“ za 2018. te o procesu programiranja Europskog socijalnog fonda za sljedeće financijsko razdoblje

6.) Novosti povodom usvajanja Nacionalnog programa za mlade za razdoblje 2018. - 2024.

7.) Razno

**Prisutni članovi/članice: Marko Košiček** (Ministarstvo znanosti i obrazovanja), **Davor Golenja** (Ministarstvo zaštite okoliša i energetike), **Romana Kuzmanić Oluić** (Ministarstvo vanjskih i europskih poslova), **Martina Jeričević** (Središnji državni ured za šport), **Ines Loknar – Mijatović** (Ured za ljudska prava i prava nacionalnih manjina), **Vesna Lendić Kasalo** (Ured za udruge), **Cvjetana Plavša – Matić** (Nacionalna zaklada za razvoj civilnoga društva), **Eli Pijaca Plavšić** (demokratizacija, vladavina prava te razvoj obrazovanja), **Miljenka Buljević** (kultura), **Mira Anić** (skrb o osobama s invaliditetom)**, Željka Leljak Gracin** (zaštita okoliša i održivi razvoj), **Mihaela Turniški** (turizam), **Marija Šutina** (Hrvatska udruga poslodavaca), **Danijela Hećimović** (Hrvatska zajednica županija).

**Prisutni zamjenici/e članova:** **Gordana Radonić** (Ministarstvo za demografiju, obitelj, mlade i socijalnu politiku), **Sanjica Kiš** (Ministarstvo zdravstva), **Stipe Buljan** (Ministarstvo kulture)**, Katarina Nesterović** (Ministarstvo financija), **Mato Pešut** (Ministarstvo regionalnog razvoja i fondova EU), **Ozren Pavlović Bolf** (Ministarstvo turizma), **Stela Fišer Marković** (Ured za udruge), **Ana Balaband** (Ured predsjednika Vlade RH), **Luka Bogdan** (Nacionalna zaklada za razvoj civilnoga društva) **Martina Horvat** (demokratizacija, vladavina prava te razvoj obrazovanja), **Dražen Šantić** (djelovanje udruga proizašlih iz Domovinskog rata), **Iris Beneš** (zaštita okoliša i održivi razvoj), **Suzana Fehlen** (zaštita zdravlja i unaprjeđenje kvalitete življenja), **Marko Ercegović** (Udruga gradova u RH).

**Prisutni iz Ureda za udruge**: Helena Beus, Luka Kevešević, Nemanja Relić.

**Gosti:** **Sven Janovski** (Mreža mladih Hrvatske), **Ivana Zanze** (RODA - Roditelji u akciji), **Branka Mrzić Jagatić** (RODA - Roditelji u akciji).

**Predstavnici medija: Veronika Rešković** (Faktograf).

**Ukupno je bilo prisutno 24 od 37 članova (ili zamjenika članova) Savjeta (10 od 20 predstavnika/predstavnica organizacija civilnog društva te 14 od 17 predstavnika/predstavnica tijela javne vlasti).**

**Ispričani članovi/članice i zamjenici članova Savjeta**: **Emina Bužinkić** (zaštita i promicanje ljudskih prava), (**Ines Vrban** (zaklade), **Kristina Bosnić** (Ministarstvo uprave), **Igor Tkalec** (udruge proizašle iz Domovinskoga rata), **Biserka Stojić** (zaštita zdravlja i unaprjeđenje kvalitete življenja), **Sanja Keretić** (zaštita potrošača).

Na početku sjednice utvrđen je kvorum.

Predsjednica Savjeta neposredno prije početka sjednice obavijestila Ured za udruge da nije u mogućnosti prisustvovati sjednici, dok zamjenica predsjednice zbog korištenja godišnjeg odmora nije prisustvovala sjednici. Sukladno novonastaloj situaciji, predsjednica Savjeta predložila je da ravnateljica Ureda za udruge tehnički vodi sjednicu, što je i prezentirano prisutnim članovima Savjeta, koji su potom glasovali o navedenom prijedlogu koji je prihvaćen jednoglasno.

**Ad 1. - Usvajanje dnevnog reda 13. sjednice Savjeta za razvoj civilnoga društva**

Dnevni red je usvojen uz jedan suzdržan glas.

**Ad 2. - Usvajanje zapisnika 12. sjednice Savjeta za razvoj civilnoga društva**

Sukladno zaključku s 11. sjednice Savjeta, zapisnik prethodne sjednice dostavljen je ranije kako bi članovi Savjeta imali mogućnost dostave komentara i prijedloga. Zaprimljeni su komentari na prijedlog zapisnika od strane predsjednice Savjeta, te su komentari uvaženi. Uz zapisnik, na stranicama Ureda za udruge će biti objavljena i snimka svake sjednice koja će biti dostupna i na *Youtube* kanalu Ureda za udruge. Zapisnik je usvojen uz 3 suzdržana glasa.

**Ad. 3. – Novosti vezane uz donošenje Nacionalne strategije stvaranja poticajnog okruženja za razvoj civilnoga društva**

Ovu točku dnevnog reda izložila je ravnateljica Ureda za udruge, Helena Beus. Na prošloj sjednici Savjeta je navedeno da se Strategija treba uskladiti sa Zakonom o sustavu strateškog planiranja i upravljanja razvojem Republike Hrvatske. Gospođa Beus je navela da se čeka donošenje Priručnika za usklađivanje s novim normativnim okvirom o strateškom planiranju koji bio planiran za svibanj/lipanj. Nada se da će do jeseni Priručnik biti donesen.

Naglasila je da će postojeći Nacrt biti revidiran, neće se ići u radikalne intervencije teksta, ali će biti ažuriran i nadopunjen s eventualnim novim prijedlozima.

Nada se da će u rujnu Nacrt biti ažuriran. Svi članovi radne skupine bit će uključeni u proces na neki način. Smatra da bi možda uključivanje cijele radne skupine bi moglo usporiti proces te da je moguć i neki oblik savjetovanja, ali potrebno je pričekati Priručnik.

Miljenku Buljević zanimalo kako će izgledati proces uključivanja organizacija civilnoga društva u proces definiranja sadržajnih izmjena Strategije, osim kroz javno savjetovanje što smatra da je minimum. Jako je važno da proces bude otvoren i da svi oni koji se žele uključiti to i mogu.

Ravnateljica Ureda za udruge odgovorila je da je plan sazvati radnu skupinu Savjeta za praćenje provedbe Nacionalne strategije najesen kada bude dostupno više informacija o usklađivanju Strategije sa novim normativnim okvirom vezanim za izradu strateških dokumenata. Naglasila je da je svima u interesu da se Strategija donese. Dat će svoj prijedlog kako bi taj model trebao biti izgledati, no nije sigurna da je potreba cijela radna skupina.

Mira Anić istaknula je da nije čula niti jednu novost oko Strategije, ovo je već četvrta sjednica Savjeta na kojoj se ponavljaju iste informacije, sve je neodređeno. Zanimalo ju je što čekanje na Strategiju znači za organizacije civilnoga društva u Republici Hrvatskoj. Smatra kako OCD djeluju bez temelja, odnosno kako bez Strategije nije poznato koji je smjer u kojem se želi ići i pojavljuje se nesigurnost vezano za natječaje.

Helena Beus je odgovorila kako ne bi vezala objavu poziva uz Strategiju, s obzirom da su natječaji u godišnjem planu natječaja.

Marija Šutina predložila je da po uzoru na Europsku komisiju, Ured za udruge objavi upitnik za OCD-e vezan za Strategiju, to jest ažuriranje postojećeg Nacrta.

Cvjetana Plavša - Matić istaknula je da je Nacionalna zaklada za razvoj civilnoga društva imala prošle godine četiri regionalna događanja sa deset tema, te će izdati publikaciju sa sažetkom rasprava na događanjima i to može biti pomoć za upitnik.

Miljenka Buljević predložila je da se radna skupina Savjeta sastane krajem kolovoza dok je Romana Kuzmanić Oluić istaknula da je bolji termin početak rujna.

Željka Leljak Gracin naglasila je da je prilikom pripreme Nacrta Strategije bila je jako otvorena javna rasprava. Zanimalo ju je da li se pristupa izradi nove Strategije ili se ide u ažuriranje postojećeg dokumenta.

Iris Beneš podsjetila je na zaključak Savjeta koji je bio da se ide samo u ažuriranje postojećeg dokumenta bez većih sadržajnih izmjena te usklađivanje s novim normativnim okvirom za izradu strateških dokumenata.

Helena Beus ponovila je da ne bi trebalo biti puno izmjena u postojećem dokumentu.

Mato Pešut, zamjenik članice Savjeta u ime Ministarstva regionalnoga razvoja i fondova Europske unije nije imao dodatnih informacija o donošenju navedenog Priručnika, ali će provjeriti.

Cvjetanu Plavša - Matić zanimalo je hoće li okvir Strategije biti zadan Priručnikom. U tom slučaju proces bi trebao ići ispočetka. Ukoliko okvir neće biti zadan Priručnikom, postojeći tekst se može ažurirati.

Martina Horvat istaknula je zabrinutost zbog proteka vremena od izrade Nacrta Strategije do danas. Zanimalo ju koliko će trajati proces. Istaknula je i da se kroz godine izgubio i onaj dio izvješćivanja o provedbi mjera Strategije.

Miljenka Buljević smatra da je iznimno važno da civilno društvo bude uključeno u cijeli proces na odgovarajući način.

Iris Beneš istaknula je da Savjet ni danas ne razlog zašto ovaj proces traje tako dugo i ne zna zašto je proces bio blokiran. Ako se razlozi zbog čega se to dogodilo nisu razriješeni, onda i dalje imamo problem. Helena Beus je navela da će sa svoje strane maksimalno ubrzati proceduru.

**Ad. 4. – Programi podrške organizacijama civilnoga društva i razvojne strategije Nacionalne zaklade za razvoj civilnoga drustva**

Ova točka dnevnog reda predložena je od strane predstavnika organizacija civilnoga društva na početku mandata ovog saziva Savjeta kao tema tematske sjednice Savjeta.

Upraviteljica Nacionalne zaklade, Cvjetana Plavša – Matić, izložila je novosti u radu Nacionalne zaklade za razvoj civilnoga društva, posebice vezano za programe podrške organizacijama civilnoga društva te smjer i ciljeve razvoja Nacionalne zaklade.

Gospođa Plavša – Matić istaknula je 4 temelja razvoja Nacionalne zaklade za razvoj civilnoga društva:

a) kontinuitet,

b) razvojni programi

c) EU programi

d) jačanje internih resursa, kako organizacije, tako i OCD-a

a) u pogledu kontinuiteta istaknula je 4 vrste institucionalnih podrški za udruge: Institucionalna podrška stabilizaciji i/ili razvoju udruge – demokratizacija, Institucionalna podrška stabilizaciji i/ili razvoju udruga koje u prethodnim razdobljima nisu koristile institucionalnu podršku Nacionalne zaklade, Institucionalna podrška stabilizaciji i/ili razvoju udruga iz Domovinskog rata u Republici Hrvatskoj koje djeluju na lokalnoj razini, Institucionalna podrška stabilizaciji i/ili razvoju udruga osoba s invaliditetom koje djeluju na lokalnoj razini.

b) razvojni programi: Zaklada velik naglasak stavlja na regionalni razvoj kroz program „Aktivni u zajednici“ a razvijaju se i novi modeli. Nastavlja se program Centara znanja, trenutno je 9 Centara, a moguća su i dva nova vezana za STEM područje i zdravlje. Zaklada je također aktivna u sklopu programa Euro-Mediteran, te je koordinacijsko tijelo za Republiku Hrvatsku. Zaklada će 2020. godine biti domaćin velikog foruma civilnog društva Euro-Mediterana s više od 1000 sudionika iz 42 zemlje.

c) programi EU – u ovom području je napravljen najveći iskorak, Zaklada je Posredničko tijelo razine 2 (PT2) za više tijela u sustavu. Zaposleno je dosta novih ljudi te u Zakladi sada radi 80 zaposlenika. Većina radi na EU programima.

d) jačanje internih resursa kako organizacije tako i OCD-a: puno je novih, mladih ljudi. Odlukom Upravnog odbora iz prosinca 2018., odlučeno je da se osniva Veleučilište za europske strukturne i investicijske fondove usmjereno jačanju znanja i vještina službenika u sustavu upravljanja EU fondovima.

Gđa Plavša –Matić istaknula je da je Zaklada uputila najavu konferencije „Civilno društvo 2030.“ koja će se održati od 23. do 25.10.2019., na kojoj se očekuje više od 400 predstavnika OCD-a.

Mira Anić smatra da bi Savjet za razvoj civilnoga društva bi trebao otići na navedenu konferenciju.

Eli Pijaca Plavšić da je čudno slušati raspravu o razvoju civilnoga društva do 2030. bez Strategije, posebno imajući u vidu kako se 3 godine vrtimo u krug, Strategija nije donesena, a velik broj planiranih EU poziva nije nikad objavljen.

Suzana Fehlen je imala komentar vezan za institucionalne podrške Nacionalne zaklade – u natječajima se govori se isključivo o podršci udrugama dok se na Savjetu ističe podrška organizacijama civilnoga društva, te ju je zanimalo postoji li mogućnost da se u program institucionalnih podrški uključe i drugi pravni subjekti iz reda civilnoga društva.

Gđa Plavša – Matić replicirala je da su institucionalne podrške namijenjene udrugama i to se neće za sada mijenjati jer su udruge najbrojnija vrsta organizacija civilnoga društva.

Martina Horvat istaknula je da do članova Savjeta dolaze pitanja u kojem smjeru ide definiranje administrativnih uvjeta vezanih za provedbu EU projekata od strane Nacionalne zaklade. Kompliciranje administracije, npr. za potvrdu statusa profesora nije dovoljna potvrda fakulteta ili izvadak plaće, već je prihvatljiva isključivo potvrda Ministarstva znanosti i obrazovanja kao dokaz zaposlenja. Zanimalo ju je kako se tu uskladiti i iskoordinirati. Obratila se predstavnicima Nacionalne zaklade za razvoj civilnoga društva, s molbom da tijela koja raspisuju natječaje i provode nadzor ujednače uvjete i koju će dokumentaciju tražiti tijekom provedbe EU projekata.

Luka Bogdan odgovorio je da je intencija da se u pogledu dokumentacije ide prema potvrdama, a ne više prema izjavama, što je i uputa Europske komisije i od strane revizije.

Miljenka Buljević naglasila je da se ljudi ne žele uključivati u projekte u kojima se zahtijevaju rodni listovi, ne žele se izjasniti da li su manjine i slično.

Luka Bogdan naveo je primjer Austrije gdje je sustav povezan s austrijskom inačicom e-Građana te korisnik ne mora ništa ispunjavati. Nije bilo sluha za neke prijedloge Zaklade za olakšavanje procedura poput digitalne obrade plaća, te će Zaklada sama pokrenuti navedene inicijative. Zakladu najviše brine trajanje obrade zahtjeva za nadoknadom sredstava (ZNS) – cilj da su kašnjenja u obradi zahtjeva 0 dana, na razini Zaklade je sada kašnjenje oko 45 dana.

Miljenku Buljević zanimalo je hoće li s dodavanjem dva nova područja u program Centara znanja značiti da se broj Centara povećava na 11 ili će neki dosadašnji Centri prestati s radom. Također ju je zanimalo kada će biti završen postupak evaluacije za ESF poziv Mediji zajednice.

Cvjetana Plavša – Matić replicirala je da će u trenutnom četverogodišnjem razdoblju Centri znanja funkcionirati kao i do sada, a nakon toga će u sljedećem razdoblju vjerojatno biti prošireni s još dva područja.

Luka Bogdan se referirao na dio upita vezan za poziv Mediji zajednice. Administrativna provjera je gotova. Odbor za odabir projekata je u fazi usuglašavanja jer je postojala inicijativa da se ide s vanjskim evaluatorima. Očekuje se odgovor Upravljačkog tijela vezan za ovu inicijativu. Sve bi trebalo biti gotovo u listopadu/studenom.

Miljenku Buljević interesiralo je kada će s radom započeti Veleučilište za europske strukturne i investicijske fondove te hoće li biti otvoreno i za OCD-e. Cvjetana Plavša - Matić navela je da bi ovaj projekt trebao zaživjeti sljedeće godine, prvenstveni fokus je na državnu i javnu administraciju, ali su otvoreni i za OCD-e.

Luka Bogdan naveo je da je sad aktualna priča o *de minims* potporama, pa se razmišlja da se organiziraju predavanja međunarodnih gostiju na ovu temu i npr. društveno poduzetništvo. Jednog dana Veleučilište se možda može otvoriti za OCD-e, ali ne žele stvarati konkurenciju na tržištu.

Za riječ se javila Ivana Zanze iz udruge RODA - Roditelji u akciji, te informirala okupljene da je udruga RODA zajedno s 11 udruga potpisala ugovor o financiranju u sklopu poziva „Jačanje kapaciteta organizacija civilnoga društva za podršku učinkovitoj resocijalizaciji i reintegraciji počinitelja kaznenih djela u društvenu zajednicu“, a 95% projekta im je u procesu evaluacije proglašeno potporom male vrijednosti iliti *de minimis* potporom. Smatra da se radi o jednostranom tumačenju *de minimisa* od strane Nacionalne zaklade za razvoj civilnoga društva te navodi 3 ključna momenta:

a) razlog uvrštavanja natječaja u *de minimis*

b) nemogućnost korištenja prava na žalbu zbog rokova Nacionalne zaklade u postupku ugovaranja

c) ne dobivanje pisanog tumačenja razloga zbog kojih je 95% proračuna proglašeno *de minimisom*.

Udruga RODA angažirala je odvjetnicu i konzultanticu koje su pripremile tumačenje na devet stranica zašto udruga RODA ne može smatrati poduzetnikom i zašto je ova odluka suprotna i uvjetima poziva i Uredbi o *de minimisu*. Vidi opasnost da će se to događati i u drugim natječajima. Zanimalo ju je kome se dalje udruga može obraditi da bi Zaklada uskladila svoje tumačenje *de minimisa* sa zakonodavstvom EU.

Luka Bogdan replicirao je da se nakon prve odluke vezane za određivanje *de minimisa* u sklopu proračuna u sklopu navedenog poziva i nakon nezadovoljstva korisnika, Zaklada konzultirala nacionalno i međunarodno i kako je utvrđeno da je riječ o *de minimis* potporama. Naveo je da udruga RODA ima mrtvu tvrtku, te je predložio brisanje tog pravnog subjekta.

Ivana Zanze odgovorila je da je teško brisati mrtve poslovne subjekte, ali i da prema tumačenju Europske Komisije sama činjenica da subjekt ima udjele u tvrtki koja pruža usluge na tržištu, nije razlog za automatsko svrstavanje pravne osobe pod *de minims* potpore. Ministarstvu rada i mirovinskoga sustava se u ožujku 2019. godine 7 udruga obratilo s traženjem službenog tumačenja o *de minimisu* no nisu dobile odgovor.

Luka Bogdan istaknuo je da su se ovakve situacije dogodile i u drugim zemljama EU jer se povijesnom razvoju poticalo udruge da razvijaju gospodarske djelatnosti i ovo su posljedice potrebe za usklađivanjem. Gospodin Bogdan naveo je kako osobno ne vidi koristi od gospodarskih djelatnosti udruga.

Mira Anić podsjetila je okupljene da se je udrugama u prijašnjem razdoblju sugeriralo da izmjene statute da kako bi se uvrstilo obavljanje gospodarsku djelatnost.

Ivana Zanze smatra da se ne može zaustavljati društveno poduzetništvo zbog jedne odluke Nacionalne zaklade. Jedan od najvećih društvenih poduzetnika u Republici Hrvatskoj, udruga ACT, ima prijavljeno samo 15.000 Eura *de minimsa*.

Luka Bogdan naveo je da mora biti odvojena gospodarska djelatnost i ostalo djelovanje udruge. Europski sud je definirao „economicy activity“ kao svaku djelatnost koja može biti naplatna na tržištu. Ivanu Zanze zanimalo je da li mogu dobiti na uvid tumačenje Pravnog fakulteta u Zagrebu na temu *de minimis*, koje je pribavila Zaklada, a kojim se rukovodila kod odlučivanja o vrsti troškova.

Luka Bogdan ne vidi problem u dostavi mišljenja, ali misli da je bolje da se napravi prezentacija o pravilima o *de minims* potporama u Zakladi.

Eli Pijacu Plavšić zanimalo je zašto u tom slučaju samofinanciranje i dalje jedan od glavnih kriterija za institucionalnu podršku Zaklade, te kad će biti ugovoren ESF poziv „Tematske mreže za društveno-ekonomski razvoj te promicanje socijalnog dijaloga u kontekstu unapređivanja uvjeta rada“ što se čeka već devet mjeseci. Napomenula je da je njena udruga na ESF projektu imala šest puta više korisnika od zadane brojke, no zbog prevelike administracije nisu ih prijavili kao krajnje korisnike.

Luka Bogdan naveo je da su pravila su takva i da možemo svi zajedno lobirati za izmjene. Vezano za poziv Tematske mreže čekalo se skoro 4 mjeseca na imenovanje procjenitelja, procjena je u tijeku. Što se tiče samoodrživosti, s vremenom će se isprofilirati organizacije koje će biti na tržištu i one koje neće.

Ivanu Zanze zanimalo je hoće li u idućim natječajima biti naveden *de minims*. Luka Bogdan naveo je da je to bila iznimka jer su navedenom natječaju kao mogući partneri bile navedene zadruge zbog čega je Zaklada inzistirala na uvrštavanjem de minimisa u uvjete.

Martina Horvat smatra da o ovakvim i sličnim pitanja je potrebno je imati konzultacije s civilnim društvom kako bi se izbjegli nesporazumi o tome koji je najbolji način primjene EU propisa u RH.

**Ad. 5. – Informacije o izvješću o radu Odbora za praćenje Operativnog programa „Učinkoviti ljudski potencijali 2014. – 2020.“ za 2018. te o procesu programiranja Europskog socijalnog fonda za sljedeće financijsko razdoblje**

Na 11. sjednici Savjeta održanoj 9. siječnja 2019., predloženo je uvrštavanje ove teme na dnevni red jedne od budućih sjednica Savjeta. Na 12. sjednici održanoj 29. ožujka, ova tema je postavljena na dnevni red, no nije bilo predstavnika Ministarstva rada i mirovinskoga sustava kao Upravljačkog tijela za ESF na sjednici.

Budući da ni na ovoj sjednici nije bilo predstavnika Ministarstva rada i mirovinskoga sustava, ova tema je odgođena za sljedeću sjednicu.

Helena Beus je navela da se u sklopu ove teme članove Savjeta može samo informirati o posljednjoj sjednici Odbora za praćenje Operativnog programa „Učinkoviti ljudski potencijali 2014. – 2020.“ koji je održan u lipnju u Biogradu na moru.

Mira Anić, koja je i članica Odbora za praćenje je istaknula da se unatrag nekoliko sjednica traži dolazak predstavnika MRMS-a kako bi Savjet bio informiran o ovoj temi, no oni ne dolaze na sjednice.

Helena Beus je odgovorila da MRMS nije imenovalo novog člana Savjeta nakon što je dotadašnja predstavnica prešla na novo radno mjesto te da očekuje imenovanje na jesen. Zamjenik članice je gospodin Miroslav Smetiško.

**Ad. 6. – Novosti povodom usvajanja Nacionalnog programa za mlade za razdoblje 2018. - 2024.**

Na 12. sjednici Savjeta predstavnik Mreže mladih Hrvatske Savjetu je izložio informacije o procesu donošenja novog Nacionalnog programa za mlade za razdoblje 2018. – 2024.

Ured za udruge uputio je 12. travnja dopisom zaključak Savjeta vezan za ovu točku: Savjet za razvoj civilnoga društva traži očitovanje Ministarstva za demografiju, obitelj, mlade i socijalnu politiku vezano za daljnju proceduru usvajanja Nacionalnog programa za mlade te podržava prijedlog održavanja sastanka Stručne radne skupine prije upućivanja Nacionalnog programa na u daljnju proceduru usvajanja s jasnim definiranjem mjera i rokova.

Gordana Radonić, predstavnica Ministarstva za demografiju, obitelj, mlade i socijalnu politiku u Savjetu izložila je informacije po ovoj točki: Ministarstvo za demografiju, obitelj, mlade i socijalnu politiku je po isteku Nacionalnog programa za mlade za razdoblje od 2014. do 2017. godine pristupilo je izradi novog strateškog dokumenta za mlade. Bit će to četvrti po redu strateški dokument za mlade u Republici Hrvatskoj i obuhvatit će vremensko razdoblje od šest godina.

Cilj je da se novim strateškim dokumentom prikaže analiza stanja mladih u Republici Hrvatskoj kao i mjere za stvaranje društvenih pretpostavki za razvoj potencijala mladih radi podizanja kvalitete njihova života i njihove optimalne društvene integracije. Vođena navedenim ciljem, Radna skupina osnovana za izradu Nacrta prijedloga Nacionalnog programa za mlade za razdoblje od 2019. do 2024. godine, koju sačinjavaju predstavnici tijela državne uprave, udruga mladih i za mlade, znanstvenih i obrazovnih institucija, poslodavaca (HUP i HGK) i sindikata te drugih relevantnih dionika, definirala je strateška područja novog Nacionalnog programa za mlade te izradila nacrt mjera i zadataka za svako od njih; Zapošljavanje i poduzetništvo, Obrazovanje i cjeloživotno učenje, Aktivno sudjelovanje mladih i održivi razvoj zajednice, Socijalna uključenost, Zdravlje i sport, Mladi u ruralnim područjima, Kultura, Rad s mladima i Mladi u europskom i globalnom okruženju.

U Nacrtu prijedloga Nacionalnog programa za mlade za razdoblje od 2019. do 2024. godine, u 9 strateških područja, predložena je ukupno 51 mjera.

Ministarstvo za demografiju, obitelj, mlade i socijalnu politiku trenutno je u postupku usuglašavanja dokumenta s predloženim nositeljima mjera te priprema nacrt prijedloga strateškog dokumenta za skoro upućivanje u postupak savjetovanja sa zainteresiranom javnošću nakon kojeg će se dokument uputiti na usvajanje Vladi Republike Hrvatske“.

Za sva daljnja pitanja može se poslati upit na adresu Ministarstva, izravno na Upravu za demografski razvoj, obitelj, djecu i mlade.

Sven Janovski, predstavnik Mreže mladih Hrvatske naveo je da nažalost članovi radne skupine nisu informirani koji je krajnji dokument, nedostaju informacije, te da nisu zadovoljni cjelokupnim procesom.

Martinu Horvat zanimalo je kako je ovaj dokument u izradi bez Priručnika usklađivanju s novim normativnim okvirom o strateškom planiranju.

**Ad. 7 – Razno**

Eli Pijaca Plavšić imala je upit vezan zavezano za natječaj za dodjelu bespovratnih sredstava projektima udruga u području izvaninstitucionalnoga odgoja i obrazovanja djece i mladih Ministarstvo znanosti i obrazovanja. Zaprimila je dopis 35 organizacija vezano za natječaj za izvan institucionalno obrazovanje i sredstva se ne isplaćuju jednokratno u 100% već u tri rate. To nije navedeno u uputama za prijavitelje i udruge nisu savjetovane o ovome. Ovaj sustav nije održiv jer dovodi u probleme manje udruge, a pogoduje velikima. Prošle godine, od 224 prijave, financirano je 68 što je duplo manje nego prije na isti iznos od 9 milijuna kuna. Nejasna je informacija o tome zašto neki projekti nisu odabrani.

Marko Košiček, predstavnik Ministarstva znanosti i obrazovanja naveo je da je točno da je promijenjen modalitet isplate sredstava jer su se prijašnjih godina pojavljivale određene poteškoće s izvještavanjem, a novosti su uvedene kako bi se to reguliralo. Napomenuo je da nema sve informacije o predmetnom natječaju, te da sve informacije može dostaviti pismenim putem.

Miljenku Buljević zanimalo je zašto Savjet nije dobio nikakvu informaciju o postupku usvajanja Izvješća o radu Savjeta za 2018. Mira Anić nadovezala se da prema Poslovniku Savjeta izvješće se upućuje Vladi na usvajanje u prvom kvartalu.

Helena Beus odgovorila je da je Izvješće poslano prema nadležnim tijelima na očitovanje, te se usvajanje očekuje uskoro, možda i prije jeseni, te da su tehnički razlozi razlog kašnjenja usvajanja Izvješća.

**Stanje u području zaštite potrošača -** Ured za udruge zaprimio je predstavku "VUKANOVČAR" - društva za zaštitu potrošača Međimurja vezan za rad Nacionalnog vijeća za zaštitu potrošača.

Predstavka je upućena i predstavnicima udruga za zaštitu potrošača u Savjetu, koji nisu mogli prisustvovati današnjoj sjednici te su zamolili da se ova tema obradi na sljedećoj sjednici. Također, Savjet nije zaprimio pisani odgovor Ministarstva gospodarstva, poduzetništva i obrta, na dopis upućen 17. travnja, s molbom za pisano očitovanje na dodatna pitanja predstavnika udruga za zaštitu potrošača, temeljem rasprave na 12. sjednici Savjeta, stoga bi na sljedeću sjednicu trebalo ponovno pozvati predstavnike navedenog ministarstva. Budući da predstavnici udruga za zaštitu potrošača nisu bili prisutni na sjednici ova tema je odgođena za sljedeću sjednicu Savjeta.

**c) Švicarsko-hrvatski program suradnje:** Stela Fišer Marković iz Ureda za udruge informirala je Savjet o novostima vezanim za Švicarsko-hrvatski program suradnje to jest pozive u nadležnosti Ureda za udruge – u okviru dva natječaja koja je raspisao Ured ugovoreno je 52 projekta, a u lipnju je održana svečana prezentacija ugovorenih projekata.

**d) Partnerstvo za otvorenu vlast:** Darija Marić iz Ureda za udruge informirala je okupljene o novostima vezanima za sudjelovanje Republike Hrvatske u inicijativi Partnerstvo za otvorenu vlast: u svibnju je održan summit Partnerstva za otvorenu vlast u Kanadi (Ottawa) i konferencija kontakt točaka POV, te sastanak Upravnog odbora što je bio i zadnji sastanak Upravnog odbora u kojem sudjeluje RH, zbog isteka drugog mandata u Upravnom odboru..

Na summitu su predstavljene dvije publikacije – jedna je sveobuhvatni izvještaj o članicama i naglasci iz akcijskih planova 79 zemalja članica. Mjera iz Akcijskog plana RH koja je istaknuta jest uspostava središnjeg državnog portala za savjetovanja - e-Savjetovanja. Nastavno na to informirala je okupljene da sukladno Uredbi o Uredu za zakonodavstvo (NN 63/19), Uredbi o unutarnjem ustrojstvu Središnjeg državnog ureda za razvoj digitalnog društva (NN 63/19) te Uredbi o izmjeni Uredbe o Uredu za udruge (NN 63/19), Ured za udruge Vlade Republike Hrvatske od 6. srpnja 2019. više nije nadležan za administrativnu podršku radu portala e-Savjetovanja te koordinaciju tijela državne uprave u pogledu provedbe savjetovanja sa zainteresiranom javnošću.

Sukladno gore navedenim aktima, poslove vezane za savjetovanje s javnošću u postupcima donošenja zakona, drugih propisa i akata preuzima Ured za zakonodavstvo Vlade Republike Hrvatske dok u nadležnosti Ureda za udruge ostaje uključivanje udruga i ostalih organizacija civilnoga društva te građana u donošenje, provedbu i vrednovanje javnih politika. Najavila je održavanje sjednice Savjeta Partnerstva za otvorenu vlast te regionalni sastanak u Crnoj Gori u Budvi početkom listopada.

Iris Beneš zanimalo je zašto Ured za udruge ostaje bez e-Savjetovanja budući da je dobro radio svoj posao. Darija Marić odgovorila je da je bolja koordinacija rada navedena u Uredbama kao razlog ove odluke.

**Izvješće o financiranju projekata i programa organizacija civilnoga društva iz javnih izvora u 2017. godini:** Luka Kevešević iz Ureda za udruge izložio je informacije o Izvješću o financiranju projekata i programa organizacija civilnoga društva iz javnih izvora u 2017. godini – Izvješće bi trebalo biti poslano tijekom srpnja prema Vladi na usvajanje. Prema podacima iz nacrta Izvješća u 2017. na projekte i programe civilnoga društva iz javnih izvora utrošeno milijarda i 930 milijuna kuna, što je povećanje od gotovo 10% u odnosu na 2016. Od ukupnog iznosa na nacionalnu razinu otpada 43% od ukupnog iznosa, a na lokalnu i regionalnu (područnu) samouprava oko 53%, dok su ostali davatelji javna trgovačka društva, turističke zajednice itd. na koje otpada 4% ukupnih sredstava.

Zabrinjavajuće je da je prema dostupnim podacima za 35% smanjen broj zaposlenih u OCD-ima, no ipak treba reći da gotovo 50% javnih davatelja nije dostavilo podatke - o tome će se izvijestiti Državnu revizija i proračunski nadzor Ministarstva financija.

Povećan je broj financiranih projekata za gotovo 3000 pri čemu se standardi financiranja uglavnom poštuju. Ured za udruge i dalje provodi edukacije o primjeni Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge.

Vesna Lendić Kasalo nadovezala se te navela da je dostupan uvid u podatke iz Registra neprofitnih organizacija gdje se vidi da su prihodi i primici organizacija civilnoga društva od donacija veći od podataka koje je prikupio Ured za udruge. Navela je i dobru suradnji s Državnim uredom za reviziju, te da je potrebno dodatno raditi s javnim trgovačkim društvima kako bi se dobili što kvalitetniji podaci.

Gordana Radonić istaknula je da tijela državne uprave nemaju dostatne kapacitete za praćenje provedbe programa i projekata organizacija civilnoga društva.

Sjednica je završila oko 17:00.

**Zapisnik sastavio: Predsjednica Savjeta:**

Nemanja Relić, v.r. Emina Bužinkić v.r.